Harvoin kirja ja sen aihe on niin päivänpolttava kuin Joonas Mariston ja Andrei Sergejeffin toimittaman Aikamme monta islamia. Vaikka pakolaisuuteen liittyvien ongelmien alkuperässä on vähän, jos lainkaan, kysymys uskonnosta, suhtautumisessa turvapaikanhakijoihin ja kysymys islamin sisällöistä nousee jatkuvasti esiin.

Valitettavan yleinen ajatus on se, että islam on yksi valtava uskonkappaleista muodostuva monoliitti, jonka sisällä tapahtuva opillinen vaihtelu on pientä tai olematonta. Sen lisäksi muslimit mielletään yhtenäiseksi ajatellun doktriinin enemmän tai vähän enemmän fanaattisiksi kannattajiksi. Tapauskovaisia, puhumattakaan ateisteja, ei tämän näkemyksen mukaan islamin sisälle mahdu.

Aikamme monta islamia tekee silppua tästä alun perinkin typerästä ajatuksesta.

Asia on pikemminkin päinvastoin: islaminuskosta ammentaneiden kulttuureiden sisälle mahtuu samanlainen valtava, inhimillinen kirjo toinen toisistaan poikkeavia opinkappaleita, tapoja, yksilöitä, epäilijöitä ja fanaatikkoja kuin niin sanotun länsimaisen kulttuurinkin sisälle.

Esimerkiksi käy amerikkalaisen ja iranilaisen islamin ero. Amerikkalaisen Nation of Islamin afroamerikkalainen kannattaja odottaa lopun aikoina pelastajan, Wallace Fardin, saapuvan paikalle avaruusaluksella. 12-šiialainen puolestaan odottaa piiloutunutta imaami Mahdia, joka tuomiopäivänä tuo oikeuden maan päälle.

Kirjan 15 kirjoittajaa ovat usein sekä tutkineet islamin sisältöä ja ilmenemismuotoja että asuneet maissa, joissa enemmistö ihmisistä on muslimeja. Iraniin erikoistuneen tutkija Elisa Rekolan kiteytys iranilaisesta kulttuurista kertoo paljon kirjan järkevästä yleisasenteesta: ”Uskonto on kiistämättä tärkeä osa iranilaista elämäntapaa, mutta maailmalla hallitseva kuva iranilaisista yhdenmukaisena kiihkouskovaisena kansana on harhaanjohtava. Huomattava osa väestöstä on jopa avoimesti uskonnonvastaista.”

Jos haluaa saada yksissä kansissa päivitettyä tietoa vaikkapa taliban-ilmiöstä, Hamasin politiikasta, Suomen tataarien historiasta tai rap-musiikin taustalla vaikuttavasta islamista, Aikamme monta islamia on kirja, johon tarttua.